25.05.2018 klo 16:07
Sote-asioista vastaava ministeri Annika Saarikko on huolissaan eduskunnan työskentelyilmapiiristä.
Eduskunnan puhemies Paula Risikko pitää perustuslakivaliokunnan sote-lausuntoluonnoksen vuotamista julkisuuteen äärimmäisen vakavana asiana ja katsoo sen vaikuttavan koko eduskunnan maineeseen.
Risikon mukaan puhemiesneuvosto pitää perustuslakivaliokunnan päättämiä "tiukkoja poikkeustoimia" hyvin perusteltuina.
- Valiokunta luopuu toistaiseksi sähköisen työtilan käytöstä. Valiokunnan käsittelyasiakirjat jaetaan kokouksessa läsnä oleville kansanedustajille, valiokunnan kokoushuoneen ovet pidetään lukittuna kokousaikojen ulkopuolella ja valiokunnan käsittelyasiakirjoja ei lähetetä sähköpostilla, Risikko listasi päätetyt toimet.
Vuotogate sai alkunsa, kun Ilta-Sanomat uutisoi perustuslakivaliokunnan lausuntoluonnokseen pohjautuen, että hallituksen ajaman valinnanvapausmallin aikataulutus on valiokunnan mielestä liian kireä.
Myös Iltalehti on nähnyt lausuntoluonnoksen, jonka mukaan valinnanvapauden ehdotettuun voimaantulo- ja siirtymäaikatauluun näyttää sisältyvän edelleen hallitsemattomia riskejä.
Uudistuksen aikataulua on lausuntoluonnoksen mukaan muutettava siten, ettei sosiaali- ja terveyspalvelujen saatavuus vaarannu.
Valiokunta peräänkuuluttaakin luonnoksessa valinnanvapauden aikataulun "olennaisesti selvempää vaiheistamista".
Eduskunnan puhemies Paula Risikko katsoi vuodon vaikuttavan koko eduskunnan maineeseen. OLLI WARIS
Talvisotavuoto vakavampi
Risikko aikoo tavata eduskuntapuolueiden- ja ryhmien puheenjohtajat ensi tiistaina.
- Tulemme käymään läpi, onko työjärjestyksessä muuttamisen varaa. Eduskunnan työjärjestys sanoo, että asiakirjat ovat ei-julkisia niin kauan, kun asian käsittely on kesken. On erittäin kova kynnys nostaa niitä salaisiksi, ja siitä syystä emme lähde spekuloimaan, mitkä toimenpiteet ovat, Risikko sanoi.
Kyse ei ole ensimmäisestä eikä viimeisestä vuodosta, mikä eduskunnasta tulee. Median näkökulmasta vuodot ovat tapa tuoda yhteiskunnallisesti merkittäviä asioita julkisuuteen. Miten perustelette poikkeuksellista menettelyä?
- Ymmärrän kysymyksen erittäin hyvin, mutta perustuslakivaliokunnan kohdalla on se, että jos nyt on jo tieto, mitä valiokunta on pohtinut, niin se saattaa saada aikaan sen, että yleinen keskustelu vaikuttaa siihen, mikä sieltä lähtee, kun perustuslakivaliokunnan pitäisi pystyä itsenäiseen työhön, Risikko vastasi.
Talouselämä tiedusteli Risikolta, kumpi vuoto oli vakavampi: sote-vuoto vai tapaus, jossa talvisodan loppuvaiheessa eduskunnasta vuoti julkisuuteen, että Suomi hyväksyy Neuvostoliiton rauhanehdot.
- Kyllä se (talvisodan aikainen tapaus) oli varmasti vakavampi, nyt on kysymys valinnanvapaudesta. Muistetaan, että jokainen asia, mitä tässä talossa käsitellään, on vakava ja lainsäädäntö vaikuttaa ihmisten elämään. Ainakin itse haluan, että ne käsitellään sillä vakavuudella, mitä meiltä odotetaan, Risikko kommentoi.
Tilapäisiä toimenpiteitä
"Ryhtiliikettä" peräänkuuluttanut Risikko kertoi, että perjantaina tehdyt ratkaisut ovat ainakin toistaiseksi tilapäisiä.
- Valiokunnalla on autonomia tämän tyyppisiin toimenpiteisiin. Uskon, että palaamme päiväjärjestykseen, kun prosessi on ohi.
Rikosoikeudelliseen prosessiin sote-vuoto ei ole johtamassa.
- Kun kyse on salassa pidettävästä asiakirjasta, on mahdollista käynnistää rikosoikeudellinen prosessi. Tällaisessa tilanteessa, jossa puhutaan ei-julkisista asiakirjoista, ei ole mahdollista käynnistää rikosprosessia. Voi antaa moitteita, tällaista on erittäin vaikea jäljittää, Risikko sanoi.
Perhe- ja peruspalveluministeri Annika Saarikko (kesk) kuvaili vuotoa valitettavaksi ja sanoi olevansa kansanedustajana huolissaan eduskunnan työskentelyilmapiiristä.
- On varmasti hyvä, että vuoto käsiteltiin huolella ja se johti toimenpiteisiin. Toivon, että voimme lisätä luottamusta toisiimme ja sitä kautta kansanedustuslaitokseen, Saarikko totesi.
Saarikko ei ottanut kantaa siihen, voivatko perustuslakivaliokunnan lausuntoluonnoksessa mainitut ongelmakohdat viivästyttää sote-uudistusta. Perustuslakivaliokunnan lausunto on tarkoitus julkistaa ensi viikolla, mutta tiistaina valiokunnassa oli käyty IL:n tietojen mukaan läpi 279 kohdasta vasta 46.
- Perustuslakivaliokunnan lausunto on joka tapauksessa merkittävä ja muutaman päivän muutos ei ole historiallisen mittakaavan uudistuksessa oleellista. Oleellista on huolellinen arvio siitä, että esitys täyttää perustuslain vaatimukset, Saarikko painotti.
Perhe- ja peruspalveluministeri Annika Saarikko sanoi perustuslakivaliokunnan olevan erilainen kuin muut valiokunnat. Valiokunta koostuu poliitikoista, mutta siihen kuuluvat poliitikot ovat korostaneet, että sote-lakeja käsitellään valiokunnassa puhtaasti oikeudelliselta pohjalta. OLLI WARIS